
2. A megállapodás tárgya

A Használatba Adó tulajdonában álló kisfeszültségű és középfeszültségű (továbbiakban: KIF és/vagy KÖF) szabadvezeték-hálózatok tartószerkezetein elhelyezhető Hírközlési berendezés (továbbiakban: HB) elhelyezése céljából történő használatba adása a Használatba Vevő részére, és az ily módon létrejövő közös oszlopos hálózat létesítése, üzemeltetése és megszüntetése.
Nem tartoznak jelen Megállapodás hatálya alá a nem elosztóhálózati, a reklámcélú, továbbá az idegen tulajdonú (közúti jelzések, utcanév/útbaigazító táblák, virágtartók, zászlótartók, szemétgyűjtő edények stb.) berendezések.
3.
 Használati jog létrehozása

A Használatba Vevő jelen Megállapodás aláírásával használati jogot szerez a KIF és/vagy KÖF hálózat tartószerkezetein a Használatba Vevő által az aktuális (legmagasabb sorszámú, aktuális adatokat tartalmazó) „Területkimutatás”-ban meghatározott eszköz elhelyezésére és/vagy üzemeltetésére jelen Megállapodás rendelkezései szerint. 
A Szerződő Felek megegyeznek, hogy jelen Együttműködési megállapodás hatálybalépésével egyidejűleg a közöttük eddig hatályban lévő „Erősáramú hálózat tartószerkezetének idegen tulajdonú eszköz elhelyezésére történő felhasználására” tárgyú Bérleti szerződés („Korábbi Bérleti szerződés”) automatikusan hatályát veszti. Jelen Együttműködési megállapodás 2023.01.01-i hatálybalépésétől csak jelen Együttműködési megállapodás és mellékletei alkalmazhatóak, új hírközlési berendezés csak az ezekben leírt folyamat szerint létesíthető.
4. A megállapodás területi hatálya

Jelen Megállapodás Használatba Adó (áramhálózati elosztói engedélyes társaság) teljes működési területén érvényes.

5. A megállapodás célja

Szerződő Felek jelen Megállapodást a 2. pont szerinti közös oszlopos hálózatok tulajdonjogi, létesítési, üzemeltetési, munkavégzési, díjfizetési és megszüntetési kérdéseinek rögzítése érdekében kötik.

6. Tulajdonjogi kérdések

A Területkimutatásban meghatározott közös oszlopos hálózatoknak a villamosenergia-elosztás céljait szolgáló része (oszlopok, erősáramú vezetékek és rögzítő szerelvényeik stb.) a Használatba Adó, a Használatba Vevő által felhelyezett eszközök a Használatba Vevő tulajdonát képezi.
7. Létesítési kérdések

7.1. Létesítésnek nevezzük azt a tevékenységet, amelynek során a Használatba Vevő által még igénybe nem vett, a Használatba Adó tulajdonát képező hálózatrészre új eszközt helyez fel. Létesítési munkának minősül a meglévő hálózatok átépítése és bővítése is.
7.2. A 2. pont szerinti közös oszlopos hálózat létesítési és üzemeltetési feltételeinek meghatározására a Használatba Adó jogosult. Ez alapján a technológiai, műszaki és munkabiztonsági követelményeket részletesen a „Műszaki feltételek és eljárásrend” tartalmazza, melyet a Használatba Adó jelen Megállapodás aláírását követően jogosult egyoldalúan módosítani azzal, hogy a létesítést érintő módosítások az erről való írásos tájékoztatás megküldését követően benyújtott igénybejelentés esetén lépnek hatályba.
7.3. A Használatba Vevő a tárggyal kapcsolatos igénybejelentését, tájékoztató kérését írásban, postai vagy elektronikus úton a cégszerűen aláírt „Igénybejelentő formanyomtatvány” kitöltésével küldi meg a Használatba Adó által megadott elérhetőségre, melynek tartalmaznia kell a pontos helyszínt – utcahelyesen -, ahol az eszközének elhelyezését tervezi.
7.4. Amennyiben a Felek az Együttműködési megállapodást megkötötték és az igénybejelentéssel érintett HB elhelyezésének az elektronikus hírközlésről szóló 2003. évi C. törvény (EHT) alapján elvi akadálya nincs, úgy a Használatba Adó „Elvi engedély”-t ad ki a Használatba Vevő részére. A Használatba Adó hozzájárulása a HB létesítéshez az elvi engedélyben meghatározott időpontig hatályos.
7.5. A Használatba Vevő igénybejelentése esetén a Használatba Adó az alábbi dokumentumokat küldi meg a Használatba Vevő részére: 

· „Elvi engedély” 

· Az igénnyel érintett hálózatrész adat és vektorgrafikus exportja (.xls kimutatás és .dxf rajz)
· Értesítendő kapcsolattartó személyek.
7.6. Az Elvi engedély hatályát veszti, ha:

· a kiadásától számított 1 hónapon belül a Használatba Vevő nem küldi vissza cégszerűen aláírva az Együttműködési megállapodást

· a kiadásától számított 2 hónapon belül a HB elhelyezési és alkalmassá tételi terveket a Használatba Vevő nem nyújtja be az engedélyezési eljárás megindítását megelőzően. 

· a kiadásától számított 4 hónapon belül Használatba Vevő vagy az általa megbízott kivitelező a Munkavégzési megállapodást nem köti meg. 

· a kiadásától számított 8 hónapon belül a Használatba Vevő a kivitelezést nem jelenti készre.
Az Elvi engedély határideje az igénybejelentő kérésére hosszabbítható, amennyiben más Használatba Vevő igénybejelentés nem érkezett és a hosszabbítási kérelmét kellően megindokolta.

7.7. Az Elvi engedély kiadásával egy időpontban a Használatba Adó az üzemeltetésében lévő térinformatikai rendszerből az igénnyel érintett hálózatrész adat és vektorgrafikus exportját is elkészíti és mindkét állományt (.xls kimutatás és .dxf rajz) megküldi az Használatba Vevő részére elektronikus úton az igénybejelentésben megadott email címre azzal a céllal, hogy abban a Használatba Vevő a jelen Megállapodásban rögzített esetekben az igénnyel érintett tartószerkezeteket megjelölje. 

7.8. Érvényes Elvi engedélye ugyanazon igénybejelentéssel érintett helyszínre egyszerre csak egy Használatba Vevőnek lehet. Az Elvi engedélyben vonatkozó határidők lejártából és az Elvi engedély meghosszabbítása iránti kérelem benyújtásának elmulasztásából adódó károkért a Használatba Adót felelősség nem terheli. A határidő lejárta esetén a Használatba Vevőnek újbóli igénybejelentést szükséges benyújtania a Használatba Adó részére, amennyiben a HB kiépítése továbbra is szándékában áll. A Használatba Adó megtagadhatja az Elvi engedély kiadását - amennyiben az igénybejelentéssel érintett hálózati szakaszra már folyamatban van létesítés -, vagy hosszabbítását - amennyiben az igénybejelentéssel érintett hálózati szakaszra időközben más igénybejelentőtől is igény érkezett.
7.9. Új közös oszlopos hálózat kialakítása előtt az igénybe venni kívánt KIF és/vagy KÖF hálózat tartószerkezeteit ellenőrizni kell a HB felszereléséből származó többlet igénybevételekre, valamint a HB szabványos elhelyezhetősége szempontjából, és amennyiben szükséges, alkalmassá kell tenni azokat a HB fogadására, a jelen Megállapodásban leírtaknak megfelelően.
7.10. A Használatba Vevő kötelezettsége a Használatba Adó által kiadott Elvi engedély alapján:

· Az Elvi engedély kiadásától számított 5 munkanapon belül a Használatba Vevő által megbízott tervező az általa elkészített előzetes elvi nyomvonalterv alapján helyszíni szemlét kezdeményez a Használatba Adónál a közös oszlopos hálózat műszaki-gazdasági feltételeinek tisztázása céljából, melyről a Felek által aláírt „Helyszíni bejárási szemle - jegyzőkönyv” felvétele szükséges.
A vizsgálatnak az alábbiakra kell kiterjednie:

· az érintett kis- és/vagy középfeszültségű hálózat tartószerkezeteinek azonosítása, előzetes nyomvonal megfelelősége,
· annak megállapítása, hogy a nyomvonalat érintő hálózat tartószerkezetei igényelnek-e átalakítást,

· távlati fejlesztési, rekonstrukciós elképzelések egyeztetése,
· HB elhelyezhetőségének módja,
· a Használatba Adó által ismert területi korrekciók (útépítés, telekhatár módosítás). 

7.11. Az így felvett és a Szerződő Felek képviseletében eljáró személyek által kölcsönösen aláírt jegyzőkönyv a HB elhelyezési és az alkalmassá tételi kiviteli terv alapja és annak részét képezi.
7.12. A Használatba Vevő tervezett HB-ének létesítése érdekében a KIF és/vagy KÖF hálózat tartószerkezetein meglévő HB-ek tulajdonosaival, üzemeltetőivel való egyeztetési kötelezettség, hozzájáruló nyilatkozatuk beszerzése, valamint a meglévő HB-ek esetleges átalakításának, áthelyezésének költségei a Használatba Vevőt, mint beruházó Felet terhelik.
7.13. A HB KIF és/vagy KÖF hálózat tartószerkezetein történő elhelyezésére, valamint az erősáramú alkalmassá tételi munkákra, két külön tervdokumentációt kell készíteni a Műszaki feltételek és eljárásrendben leírtaknak megfelelően és tartalommal. A Használatba Vevő a HB elhelyezésének megterveztetésével egyidejűleg gondoskodik az erősáramú alkalmassá tételi munkák terveztetéséről. A Használatba Vevő az alkalmassá tételi tervdokumentáció elkészítésével a Használatba Adó általi tervezői minősítéssel rendelkező erősáramú hálózattervezőt bíz meg. Az alkalmassá tételi tervet a HB elhelyezési tervvel egyidőben kell benyújtani jóváhagyásra a Használatba Adó részére az engedélyeztetési eljárás megindítását megelőzően.
7.14. A KIF és/vagy KÖF hálózaton szükséges erősáramú alkalmassá tételi munkák és az állag miatti hálózati beavatkozások egyaránt az erősáramú alkalmassá tételi tervdokumentációban kerülnek megtervezésre, a komplett terv elkészíttetésének felelőse és költségviselője a Használatba Vevő.

7.15. Amennyiben a Használatba Vevő a HB elhelyezési tervdokumentáció és az erősáramú alkalmassá tételi tervdokumentáció elkészítésével nem ugyanazt – a Használatba Adó által tervezői minősítéssel rendelkező – erősáramú tervezőt bízza meg, úgy a HB elhelyezési tervet készítő tervező köteles a HB elhelyezési tervet az alkalmassá tételi tervvel együtt tervjóváhagyásra benyújtani a Használatba Adó részére.

7.16. Az erősáramú hálózattervezőnek az alkalmassá tételi tervben műszaki leírás, anyagszükséglet és költségvetés, valamint műveleti és anyagjegyzék (az építésről és bontásról) szempontjából külön kell választania az erősáramú alkalmassá tételi munkákat és az állag miatti halasztható és halaszthatatlan hálózati beavatkozásokat.

7.17. Amennyiben harmadik Fél tervez HB-t elhelyezni a Használatba Vevő által használatba vett KIF és/vagy KÖF hálózat oszlopsorán, akkor a Használatba Vevő köteles együttműködni az új HB elhelyezhetősége érdekében szükségessé váló erősáramú alkalmassá tételi munkák terveztetésének és kiviteleztetésének, valamint a KIF és/vagy KÖF hálózat oszlopsorán meglévő HB-ek esetleges átalakításának folyamatában, de ennek költségei, illetve az ezzel kapcsolatos egyeztetési kötelezettségek teljes mértékben a harmadik Felet, az új HB beruházót terhelik.
7.18. Amennyiben a KIF és/vagy KÖF hálózat oszlopsorán meglévő HB elhelyezése, kialakítása a Műszaki feltételek és eljárásrendben leírtak szerint akadályozza az új HB elhelyezését, akkor a meglévő HB-t alkalmassá kell tenni az új HB elhelyezhetősége érdekében. A Használatba Vevő ezt írásban jelzi a Használatba Adónak a meglévő HB-en szükséges alkalmassá tételi munkák meghatározásával, felsorolásával. A Használatba Adó ennek figyelembevételével, határidő megjelölésével felszólítja a meglévő HB tulajdonosát rendszerének alkalmassá tételére. A meglévő HB tulajdonosa az Elektronikus Hírközlési Törvény előírásainak megfelelően, a Használatba Adó felszólító levele alapján köteles együttműködni a Használatba Adóval és az új Használatba Vevővel – az új HB elhelyezése érdekében szükséges alkalmassá tételi munka keretében – és alkalmassá tenni meglévő rendszerét. Amennyiben a meglévő HB elhelyezése nem felel meg a Műszaki feltételek és eljárásrendben foglaltaknak, úgy az átszerelés költségeit a meglévő HB tulajdonosa köteles viselni.
7.19. A HB tervező a HB elhelyezési és erősáramú alkalmassá tételi tervdokumentációkat 3-3 példányban köteles tervjóváhagyásra benyújtani a Használatba Adó részére. A tervek zsűrizését és jóváhagyását a Használatba Adó végzi. A jóváhagyás érvényessége mindkét tervdokumentáció esetében a jóváhagyó levél keltétől számított 1 év, amely lejártakor indokolt esetben meghosszabbítható. Függetlenül a tervjóváhagyás érvényességétől a Használatba Adó a HB létesítési hozzájárulása tekintetében jelen Megállapodás 7.6. pontjában rögzített határidők a mérvadók.
7.20. A HB elhelyezési terv jóváhagyásának előfeltétele:

· a tervező a bejárási jegyzőkönyvet a HB elhelyezési tervhez csatolta

· az Elvi engedéllyel kiküldött hálózatrész adat és vektorgrafikus export közül az .xls állományban megjelölte a terv alapján igénybe venni tervezett tartószerkezeteket (kitöltötte a hálózat tulajdonosát, üzemeltetőjét, alkalmazott technológiát tartószerkezetenként)

· a HB elhelyezési terv nyomvonalával érintett tartószerkezet darabszám és az .xls állományban rögzített tartószerkezet darabszám megegyezik.

7.21. Az alkalmassá tételi terv jóváhagyásának előfeltétele:

· a tervező a bejárási jegyzőkönyvet az alkalmassá tételi tervhez csatolta,
· a tervező az alkalmassá tételi tervhez csatolta a HB elhelyezési tervet és az érvényes elvi engedélyt.
7.22. A Használatba Adó a tervjóváhagyás megküldésével egyidőben küldi meg Használatba Vevő részére – a Használatba Vevő külön kérésére - az engedélyezési eljáráshoz szükséges jogszerűségi nyilatkozatot („Nyilatkozat KIF és/vagy KÖF hálózat jogszerű létesítéséről”).

7.23. A KIF és/vagy KÖF hálózaton a HB elhelyezése érdekében szükségessé váló alkalmassá tételi munkák (pl. magasság és többlet húzóerő miatti oszlopcsere) kivitelezésének összes költségét a Használatba Vevő viseli.
7.24. Az erősáramú alkalmassá tételi munkák miatti hálózati beavatkozások kivitelezése során felmerülő járulékos költségek (geodéziai bemérés, feszültségmentesítés, forgalomtechnika, burkolat helyreállítás, közterület foglalás díja, szemét elhelyezés díja, szakfelügyelet, idegen közmű kiváltások, meglévő HB áthelyezése stb.) viselője minden esetben a Használatba Vevő.
7.25. A KIF és/vagy KÖF hálózaton szükségessé váló állag miatti beavatkozások költségeit a Használatba Adó viseli, kizárólag abban az esetben, amennyiben a Használatba Adó beruházási tervében szereplő rekonstrukciós munkái átütemezhetőek vagy az állag miatti beavatkozások a halaszthatatlan kategóriába tartoznak.
7.26. Az erősáramú alkalmassá tételi tervdokumentációban szereplő anyagszükséglet, költségvetés, valamint bontási és építési leltár szempontjából különválasztott erősáramú alkalmassá tételi munkákat és a rekonstrukciós hálózati beavatkozásokat a Használatba Adó által kivitelezői minősítéssel rendelkező kivitelező végzi el – a Műszaki feltételek és eljárásrendben leírtaknak megfelelően -, akivel a Szerződő Felek a munkáknak megfelelően, külön-külön állapodnak meg és számolnak el. 
7.27. Amennyiben a jóváhagyott erősáramú alkalmassá tételi tervdokumentáció szerint alkalmassá tételi beavatkozás szükséges – a Műszaki feltételek és eljárásrend 2.17. pontjában leírtak szerint -, úgy a Használatba Vevő a térítésmentes átadás feltételeit rögzítő Megállapodásban (TMÁ) foglalt gazdasági, műszaki feltételek elfogadása és a Megállapodás aláírása esetén, valamint a jóváhagyott alkalmassá tételi terv alapján megrendeli az alkalmassá tétel elvégzését (a Használatba Adó által kivitelezői minősítéssel rendelkező erősáramú kivitelezőtől). Az átalakítás elvégzésére vonatkozó feltételeket a Használatba Vevő és az általa megbízott kivitelező külön Vállalkozási szerződésben rögzítik. 
7.28. A kivitelezés során elvégzendő erősáramú alkalmassá tételi munkák és állag miatti hálózati beavatkozások során átalakított és beépített erősáramú hálózatelemek a Használatba Adó tulajdonában maradnak - azoknak a Használatba Adó általi műszaki-átadás átvételével (Műszaki átadás-átvételi szemle - jegyzőkönyv).  
7.29. Az erősáramú alkalmassá tételi munkák és az állag miatti hálózati beavatkozások műszaki átadás-átvételi eljárásai időben összevonhatóak egymással, és ugyanazon a napon lefolytathatóak, amennyiben a kivitelező mindkét munkát készre jelenti, de az eljárásokat a Használatba Vevő és a Használatba Adó egymástól elkülönítetten, külön jegyzőkönyvekben dokumentálva folytatja le a kivitelezővel, illetve külön-külön számolva el vele. 
7.30. A Használatba Vevő köteles az alkalmassá tételi munkák műszaki átadás-átvételi eljárására írásban meghívni a Használatba Adót, a tervezett időpontot megelőzően legalább 5 munkanappal korábban. A 7.27. pontban meghatározott térítésmentes eljárásnak nem akadálya, ha a műszaki átadás-átvételen a Használatba Vevő nem vesz részt.
7.31. A Használatba Adó tulajdonát érintő erősáramú alkalmassá tételi munkák és a rekonstrukció miatti hálózati beavatkozások műszaki átadás-átvétele a HB kivitelezésének befejezésekor tartandó műszaki szemlével nem vonhatók össze, azokat külön eljárásokként kell lefolytatni.
7.32. A Használatba Adó a HB elhelyezési tervdokumentáció és az erősáramú alkalmassá tételi tervdokumentáció jóváhagyását követően, a Használatba Vevővel (vagy az általa megbízott kivitelezővel, amennyiben eltérő jogi személyek) a szükséges adatok tekintetében előzetesen egyeztetve, „Munkavégzési és munkaterület adási megállapodás”-t köt a HB felszerelésére vonatkozóan. A Használatba Vevő a „Munkavégzési megállapodás” előkészítéséhez írásban (pl. e-mail-ben) adatot szolgáltat a Használatba Adó illetékese részére. A Megállapodás előfeltétele a - az alkalmassá tételi terv alapján előkészített - „Térítésmentes átadás megállapodás” c. Vállalkozási szerződés (TMÁ) Használatba Vevő általi cégszerű aláírása.

A Munkavégzési megállapodás részét képezi a kivitelezéssel érintett, igénybe venni kívánt oszlopok kimutatása, melyet a Használatba Vevő készít elő a tervjóváhagyás feltételeként leadott adatok figyelembevételével. A Munkavégzési megállapodáshoz csatolandó kimutatás vagy meg kell egyezzen a tervjóváhagyás során benyújtott adatokkal vagy több részletben megvalósítandó kivitelezés esetén kizárólag az aktuális ütemre vonatkozó igénybevételeket tartalmazhatja. 
7.33. Amennyiben a Használatba Vevő a létesítés során nem a Műszaki feltételek és eljárásrend vagy a jóváhagyott terv, vagy a jelen Megállapodás előírásának megfelelően jár el, és egynél több HB-t helyez el a KIF és/vagy KÖF hálózat tartószerkezetein, akkor a Használatba Adó jogosult a 18.2.4. pontban leírt szankciót alkalmazni és a leszerelés időpontjáig minden egyes elhelyezett HB után a vonatkozó többlet használati jog-díjat követelni a Használatba Vevővel szemben. 
7.34. A KIF és/vagy KÖF hálózat oszlopain a HB létesítést csak olyan személyek végezhetik, akik eleget tesznek a Használatba Adó munkabiztonsági előírásainak. A HB létesítése, KIF és/vagy KÖF hálózat tartószerkezeteire történő felszerelése során betartandó munkavégzési szabályokat a Műszaki feltételek és eljárásrend tartalmazza.
7.35. A Használatba Vevő, valamint az általa kivitelezéssel megbízott harmadik személy a Munkavégzési és munkaterület adási megállapodás megkötésének feltételeként a Használatba Adó részére köteles írásban megadni a KIF és/vagy KÖF hálózat oszlopain munkát végző személyeinek listáját, és igazolni, hogy a munkát végző személyei rendelkeznek az oszlopon való munkavégzéshez szükséges feljogosítással és érvényes fényképes igazolvánnyal.

7.36. Amennyiben a Használatba Vevő a HB kivitelezésével harmadik személyt bíz meg, akkor a Használatba Vevő kizárólagosan felelős azért, hogy az általa kivitelezéssel kapcsolatos munkák elvégzésére igénybe vett más személy megismerje a Műszaki feltételek és eljárásrendben rögzítetteket, valamint a munkavégzési megállapodás biztonságos munkavégzésre vonatkozó rendelkezéseinek előírásait. A Használatba Vevő az általa megbízott kivitelező munkájáért úgy felel, mintha a munkát maga végezné.
7.37. A megkötött Munkavégzési és munkaterület adási megállapodás alapján a Használatba Vevő (vagy annak megbízott HB felszerelést végző kivitelezője) munkavégzési engedélyt kap a Használatba Adótól a hálózaton történő munkavégzésre. Amennyiben a kivitelezés feszültségmentesítést is igényel, akkor külön kapcsolási és feszültségmentesítési utasítás (KFMU) szerinti munkaterület adást is köteles kérni a jelen Megállapodás 9. pontjában és a Műszaki feltételek és eljárásrendben rögzítettek szerint.
7.38. A HB felszerelés kivitelezésének összes költségét a Használatba Vevőt viseli. A HB felszerelésének megkezdéséhez az alábbi feltételek együttes teljesülése szükséges:

· Alkalmassá tett KIF és/vagy KÖF hálózat (alkalmassá tételi munkák és a HB felszereléséhez halaszthatatlan állag miatti beavatkozások);
· Jóváhagyott HB elhelyezési tervdokumentáció;



· Az adott munkára megkötött Munkavégzési és munkaterület adási megállapodás;
· Az adott munkára vonatkozó, a Felek által tartandó közös organizációs bejárás;
· Amennyiben szükséges, a Használatba Vevő vagy az általa megbízott kivitelező a HB kivitelezéséhez feszültségmentesítést igényel a Műszaki feltételek és eljárásrendben leírtaknak megfelelően, melynek költségei a megrendelő felet terhelik.

7.39. Amennyiben lehetőség van rá, a HB kivitelezése a KIF és/vagy KÖF hálózat alkalmassá tételi munkáival összehangoltan – de csak azok elvégzése után –, azonos időpontban, közös feszültségmentesítés(ek) alatt is végezhető a minél kisebb mértékű fogyasztói zavartatás érdekében. Ennek érdekében, a HB felszerelését megelőzően a HB kivitelezője köteles egyeztetni a Használatba Adó illetékeseivel. A Felek a HB kivitelezésének módját a Munkavégzési és munkaterület adási megállapodásban rögzítik.

7.40. A létesítendő – újként vagy meglévő HB átépítéseként felszerelendő – HB mechanikai paraméterei nem haladhatják meg a Műszaki feltételek és eljárásrendben az 1 db HB-re előírt határértékeket.
7.41. Műszaki szempontból szabálytalanul – a műszaki előírások figyelmen kívül hagyásával, a jóváhagyott tervdokumentációknak nem megfelelően és a szükséges engedélyek, megállapodások nélkül –, valamint szabálytalan munkavégzéssel létesülő HB esetén a Használatba Adó jogosult a kivitelezési munkák azonnali leállítására, és a Használatba Vevővel szemben műszaki szabálytalanság esetén a 18.2.4. pontban leírt szankciót, munkavédelmi szabálytalanság esetén a 18.2.1. – 18.2.3. pontokban leírt szankciókat alkalmazni.
7.42. A HB érintésvédelmi bekötése az erősáramú hálózat érintésvédelmi rendszerébe (egyenpotenciálra hozás) a HB létesítési munkálatainak szerves részét képezik, melyek teljes költségét a Használatba Vevő viseli. Amennyiben meglévő, korábban létesült HB esetében az érintésvédelmi bekötés a HB létesítése során elmaradt, és azt a Szerződő Felek bármelyike észleli, úgy annak kiépítését a Használatba Vevőnek saját észlelésétől, vagy a Használatba Adó írásbeli értesítésének kézhezvételétől számítottan haladéktalanul pótolnia kell. A Használatba Vevő a HB fém szerkezeteinek az erősáramú hálózat érintésvédelmi rendszerébe történő bekötéséről a Műszaki feltételek és eljárásrend előírásainak megfelelően köteles gondoskodni. 
7.43. A HB elhelyezése után a HB kivitelezője a lehető legrövidebb időn belül, de legkésőbb a hálózat, vagy eszköz elhelyezése után 1 hónapon belül írásban készre jelenti a munkát a Használatba Adó részére. 
7.44. A készre jelentést követően, de még a műszaki szemlét megelőzően 5 munkanappal a HB kivitelezője átadja a Használatba Adó részére a HB megvalósult állapottal egyező rajzdokumentációjának, valamint az elkészült közös oszlopos hálózat műszaki adatait tartalmazó „Kimutatás”-nak egy-egy cégszerűen aláírt példányát és igénybe vett oszlopok elektronikus kimutatását (.xls). A Kimutatás elkészítésének hiánya, a pontatlan adatszolgáltatás a 18.2.4. pont szerinti kötbérfizetési kötelezettséget eredményezhet Használatba Vevő számára.
7.45. A „Kimutatás” beérkezését követően a Használatba Vevő kezdeményezi a helyszíni műszaki szemle összehívását a létesítésben érdekelt Feleknél és lefolytatja az eljárást. A Használatba Vevő köteles a HB kivitelezésének befejezésekor tartandó műszaki átadás-átvételi eljárására írásban meghívni Használatba Adót a tervezett időpontot megelőzően legalább 5 munkanappal korábban, ellenkező esetben Használatba Adó a 18.2.4. pont szerinti kötbérigényt érvényesítheti.
7.46. A Használatba Adó az eljárás során a műszaki szemléről „Műszaki átadás-átvételi szemle - jegyzőkönyv”-et készít az eljáráson résztvevő Felek jelenlétében és aláírásával. A műszaki szemle jegyzőkönyvben az eljáráson résztvevő Felek nyilatkoznak az elkészült HB-vel és annak minősítésével kapcsolatban, valamint rögzítik a HB villamosenergia-felhasználási helyeinek azonosító és teljesítmény adatait.
7.47. A Használatba Vevő a Felek által aláírt jegyzőkönyv birtokában kezdeményezi a Használatba Adó illetékes ügyfélszolgálati irodájánál a HB villamosenergia-felhasználási helyeinek bekapcsolását. 
7.48. Amennyiben a műszaki szemle során az érintett Felek szabványtalanságot vagy hiányosságot állapítanak meg, akkor a műszaki szemle „nem felelt meg” minősítést kap, és a Használatba Adó a HB üzembe helyezéséhez, nyilvántartásba vételéhez, valamint a Nemzeti Média- és Hírközlési Hatóság részvételével történő hivatalos használatbavételéhez nem járul hozzá. 
7.49. A hibák kijavítására, illetve a hiányosságok pótlására a Felek határidőt és felelőst jelölnek meg a jegyzőkönyvben, a hiánypótlást követően pedig a Használatba Vevő illetékese újabb műszaki szemlét hív össze. A jegyzőkönyvből az eljáráson résztvevő minden Fél részére egy eredeti példányt kell biztosítani.
7.50. A műszaki szemle célja annak ellenőrzése, hogy a létesült HB megfelel-e a HB elhelyezési tervdokumentációban foglaltaknak és a Műszaki feltételek és eljárásrendben leírt követelményeknek. Az elkészült HB – amennyiben azzal szemben a Használatba Adó kifogást nem emel – az együttműködés szempontjából „megfelelt”-nek és üzembe helyezhetőnek minősül. Csak ezt követően lehet a HB-hez kapcsolódó előfizetőket bekapcsolni.
7.51. Üzembe helyezés dátuma alatt a megfeleltnek minősített műszaki szemle időpontja értendő, függetlenül a HB hivatalos, Nemzeti Média- és Hírközlési Hatóság általi használatbavételi eljárásának időpontjától. 
7.52. A Szerződő Felek a készre jelentett HB-t a műszaki szemle eredményétől függetlenül Területkimutatás módosításával és aláírásával az jelen Megállapodás hatálya alá helyezik.
7.53. A HB hivatalos, az érintett szakhatóság, közműtulajdonosok és üzemeltetők részvételével történő használatbavételi eljárására a Használatba Adót a Használatba Vevő köteles írásban meghívni az eljárás lefolytatását 5 munkanappal megelőzően. Ezen feltétel megsértése esetén Használatba Adó a 18.2.4. pontban leírt szankciókat alkalmazhatja. A HB használatbavételi eljárásán a Használatba Adó hozzájárulásának előfeltétele, hogy a Használatba Vevő által megbízott üzemeltető vállalkozó érvényes „Üzemeltetési megállapodás”-sal rendelkezzen (abban az esetben, ha az üzemeltető a Használatba Vevő, akkor jelen Megállapodás üzemeltetési megállapodásnak is minősül) a Munkavégzési megállapodásban megjelölt közös oszlopos hálózatra vonatkozóan, és a létesült HB műszaki szemléje „megfelelt” minősítéssel rendelkezzen. 
7.54. A Használatba Vevő által elfogyasztott villamosenergia-mennyiség elszámolása a Használatba Vevővel kötött, mindenkori hatályos hálózathasználati - és villamosenergia-kereskedelmi szerződések alapján történik és a villamosenergia biztosítása nem képezi jelen megállapodás részét. 
8. Üzemeltetési határok és feltételek 
8.1. A közös oszlopos hálózatnak a villamosenergia-elosztás céljait szolgáló részét a Használatba Adó, az információátviteli célt szolgáló HB-t a Használatba Vevő tartja üzemben.

8.2. A Használatba Adó hálózata mindenkor feszültség alatt állónak tekintendő! Az erősáramú hálózat veszélyes üzemnek tekintendő, ezért ezeken mindig ennek tudatában és fokozott figyelemmel kell munkát végezni!

8.3.  Minden munkavégzés előtt a veszélyeket fel kell mérni, különös tekintettel a lelógó vezetékekre, vagy meghibásodott berendezésekre, és ezek megléte esetén tilos munkát végezni. Ilyen esetben a Használatba Adót haladéktalanul értesíteni kell!

8.4. A közös oszlopos hálózaton végzendő, üzemeltetéssel kapcsolatos – előre tervezhető, illetve üzemzavar-elhárítási – munkákról a Szerződő Felek az üzemeltetési határoknak megfelelően gondoskodnak. Ha az elhárítás során bármelyik Fél a másik rendszerén rendellenességet tapasztal, úgy arról a másik Felet haladéktalanul értesíti! A Használatba Vevő és/vagy az általa megbízott üzemeltető a tárgyi közös oszlopos hálózat HB-én szükséges, üzemeltetéssel összefüggő, előre tervezhető munkáival kapcsolatosan előzetesen írásban egyeztet a Használatba Adó illetékes áramhálózati üzemével.
8.5. Az üzemzavar elhárítása
8.5.1. A Használatba Vevő a HB-en történő üzemzavari esemény bekövetkeztét és elhárítását minden esetben tudatja a Használatba Adóval. 

8.5.2. Az üzemzavarok mielőbbi elhárítása és az üzembiztonság növelése érdekében az üzemeltetéssel foglalkozó szervek és személyek fokozott gondossággal, a másik Féllel együttműködve járnak el. 
8.5.3. A Használatba Vevő az üzemzavar jellegétől függően, valamint az adott helyzetben szükséges munkafolyamat és az alkalmazott technológia ismeretében - csak kioktatott személyek jogosultak a hálózaton munkát végezni! - felelős és köteles eldönteni, hogy az üzemzavar elhárításához – a hatályos MSZ 1585 előírásait figyelembe véve – szükséges-e a KIF és/vagy KÖF hálózat feszültségmentesítése, vagy sem.

8.5.4. Amennyiben az üzemzavar elhárítása nem igényli a KIF és/vagy KÖF hálózat feszültségmentesítését, akkor a Használatba Vevő az előzetes bejelentést követően önállóan elvégzi a helyreállítást. A munkavégzés szabályait a Műszaki feltételek és eljárásrend tartalmazza.
8.5.5. Amennyiben az üzemzavar csak a KIF és/vagy KÖF hálózatot érinti, és a HB-en nem okoz észlelhető hibát, akkor a Használatba Adó saját hatáskörben, a tulajdoni határok figyelembevételével gondoskodik a helyreállításról.
8.5.6. Abban az esetben, ha az üzemzavar elhárítása a HB zavartatása nélkül nem végezhető el, és a HB tartószerkezetekről történő ideiglenes eltávolítását is szükségessé teszi, akkor a Használatba Adó felveszi a kapcsolatot a Használatba Vevő jelen megállapodás mellékletében megnevezett kapcsolattartó személyével, és egyeztet vele az üzemzavar-elhárítás folyamatát illetően.
8.5.7. A Használatba Vevő a fentieket tudomásul véve, saját költségén gondoskodik a HB tartószerkezetekről történő ideiglenes eltávolításáról, illetve visszaszereléséről.
8.5.8. Sürgős, halasztást nem tűrő – élet- és balesetveszélyes, valamint vagyonbiztonságot veszélyeztető – esetekben a Szerződő Felek a Műszaki feltételek és eljárásrendben leírtak szerint járnak el.

8.5.9. Amennyiben a közös oszlopos hálózaton bekövetkezett üzemzavar a Használatba Vevő HB-ét és a Használatba Adó hálózatát is érinti, úgy a Szerződő Felek az üzemzavar jellegétől függően, valamint az adott helyzetben szükséges munkafolyamat és az alkalmazott technológia ismeretében kölcsönösen egyeztetnek egymással az üzemzavar-elhárítás folyamatát illetően.
8.5.10. Amennyiben a munkavégzés a Szerződő Felek részéről azonos időben történik, akkor a munkavégzési folyamat összehangolása a Használatba Adó kötelessége. Ha a HB üzemzavarának megszüntetéséhez lekapcsolás szükséges, akkor ezt a Használatba Adó üzemzavarának megszüntetéséhez szükséges feszültségmentesítéssel egyidejűleg kell elvégezni.
8.6. Munkát végezni csak a Műszaki feltételek és eljárásrend előírásainak megismerése után, és az abban foglaltak betartása mellett lehet.
8.7. Amennyiben a Használatba Vevő a HB rendszeres (megbízási szerződés alapján folyamatos üzemvitelt végez, pl.: fogyasztók be- kikapcsolása, hálózat karbantartás, üzemzavar elhárítás) üzemben tartási munkáinak végzésére egy vagy több településen más személynek ad megbízást, vagy a megbízott személyén vagy az üzemeltetendő hálózat mennyiségén változtatni kíván, akkor köteles szándékát előzetesen írásban jelezni a Használatba Adó részére. A Használatba Vevő vállalja, hogy amennyiben a Használatba Adó a Használatba Vevő által megbízott személlyel szemben bármely ok miatt kellő indokkal kifogást emelnek, és ezt a Használatba Vevővel írásban közlik, úgy a Használatba Vevő a HB üzemeltetésével más személyt megbízni köteles. A Használatba Adó a közös oszlopos hálózatok üzemeltetési feltételeinek rögzítése céljából a Használatba Adó Üzemeltetési megállapodást köt a HB megadott és elfogadott üzemben tartójával, Az Üzemeltetési megállapodás a közös oszlopos hálózatok üzemeltetésének feltételeit, valamint az üzemeltetési munka során betartandó villamos biztonsági követelményeket tartalmazza. Érvényes Üzemeltetési megállapodás nélkül a HB-en a jelszolgáltatás nem kezdhető el, illetve érvényes megállapodás hiányában nem folytatható!
8.8. Amennyiben a Használatba Vevő a HB eseti (csak egy adott létesítésre szóló megbízás alapján történő hálózati beavatkozás) üzemeltetési munkáinak végzésére más személynek ad megbízást akkor a Használatba Vevő kizárólagosan felelős azért, hogy az általa üzemeltetéssel kapcsolatos munkák elvégzésére igénybe vett más személy megismerje a Műszaki feltételek és eljárásrendet, valamint a munkavégzésre vonatkozó szabályozások és rendelkezések előírásait. A Használatba Vevő az általa megbízott üzemeltető munkájáért úgy felel, mintha a munkát maga végezné. 

8.9. A Használatba Vevő tudomásul veszi, hogy a KIF és/vagy KÖF hálózaton mindennemű munkavégzés tiltott kedvezőtlen időjárási feltételek között, villámlás, heves zápor, zivatar, viharos szél és erősen korlátozott látási viszonyok (pl. sűrű köd, csapadék vagy hóesés) esetén. Ezek bekövetkezte esetén a munkavégzést fel kell függeszteni, és a Használatba Adó üzemeltető személyzetét értesíteni kell.

9. Feszültségmentesítés igénylése
9.1. A Használatba Vevő a feszültségmentesítési kérelmét a Használatba Adó illetékes áramhálózati üzeménél nyújtja be, melynek költsége a megrendelő Felet terheli. A megrendelő Fél a feszültségmentesítési kérelmet az esedékesség napja előtt legalább 35 naptári nappal köteles benyújtani az áramhálózati üzemhez.

9.2. A Használatba Adó felhívja a Használatba Vevő figyelmét arra, hogy bizonyos esetekben – a 200 kW rendelkezésre álló teljesítmény feletti teljesítményű fogyasztókat érintő KIF hálózatoknál – a feszültségmentesítési kérelem átfutási ideje a 9.1. pontban írt időintervallumot jelentősen meghaladhatja e fogyasztók feszültségmentesítéshez való viszonyulása következtében.
9.3. A Használatba Vevőnek a megrendelőn fel kell tüntetnie a feszültségmentesítendő hálózatszakasz pontos megnevezését, a feszültségmentesítés tervezett időtartamát, valamint a munkacsoport vezetőjének a nevét.
9.4. A Használatba Vevő a feszültségmentesítéssel járó munkáit úgy szervezi, hogy a Használatba Adó hálózatán a villamosenergia-ellátás a lehető legkisebb fogyasztói körben és időtartamig szüneteljen.
10. Eljárás baleset esetén

10.1. A Szerződő Felek – jelen Megállapodás mellékletében rögzített kapcsolattartás útján – a közös oszlopos hálózaton bekövetkező, a HB-sel kapcsolatban végzett munkával összefüggő minden balesetet haladéktalanul jelentenek egymásnak.
10.2. A Szerződő Felek közösen vizsgálják ki az alkalmazottjaikat a Használatba Adó KIF és/vagy KÖF hálózatán végzett munkájuk során ért mindennemű baleseteket, ezen belül kiemelten a

· villamos áramütéses balesetet,

· leesés miatti balesetet,

· tartószerkezet meghibásodásából bekövetkezett balesetet, valamint
· a HB miatt a Használatba Adó üzemeltető személyzetét ért balesetet.

10.3. A Szerződő Felek ezen kívül jelentik a HB-sel kapcsolatban végzett munkával összefüggő kvázi baleseteket és személyi sérüléssel járó baleseteket is. Egyebekben a balesetek bejelentése és kivizsgálása során a munkavédelemről szóló 1993. évi XCIII. törvény előírásai szerint járnak el.
11. Rongálások, káresetek

11.1. A HB fel-, illetve leszerelése, valamint az üzemeltetése során az egymás berendezéseiben okozott rongálásokat a Szerződő Felek kötelesek egymásnak bejelenteni. A rongálás okozta meghibásodás helyreállításának költségei a hibát előidéző Felet terhelik.
11.2. Külső, harmadik személy általi károkozás esetén az esemény, illetve következményeinek észleléséről a Szerződő Felek kölcsönösen értesítik egymást. A saját berendezésben keletkezett károkról felvett káreseti jegyzőkönyvben a többi Fél esetleges kárára is utalni kell. A károkozóval szemben a Szerződő Felek egymástól függetlenül járnak el.
11.3. Élet- és balesetveszélyes, valamint vagyonbiztonságot veszélyeztető esetekben – amennyiben a Használatba Vevő nem intézkedik soron kívül – a Használatba Adó a HB vezetékét a szükséges mértékben, kártérítési kötelezettség nélkül eltávolíthatja.
12. Műszaki nyilvántartások

12.1. A Szerződő Felek a műszaki nyilvántartásaikban saját előírásaik szerint tartják nyilván a közös oszlopos hálózat műszaki adatait. Az egységes közműnyilvántartások vezetésére vonatkozó érvényes jogszabályok szerint a más közműves cégek által kért, valamint a központi közműnyilvántartó felé szolgáltatandó információkat a Szerződő Felek az üzemeltetési határok figyelembevételével, külön-külön adják meg.
12.2. A nyilvántartások vezetéséhez a Használatba Vevő a létesítések, átépítések és bontások során a 3. sz. mellékletben meghatározott adatokat szolgáltatja.
12.3. A Felek a nyilvántartások naprakészen tartása érdekében az adatok ellenőrzésében, kölcsönös adatcserében együttműködni kötelesek.
13. Átépítés
13.1. A Használatba Adó hálózatának átépítése

13.1.1. A Használatba Adó fenntartja magának a jogot, hogy szükséges esetben a közös oszlopos hálózat tartószerkezeteit átépítse, korszerűsítse. A Használatba Adó az oszlopokat saját érdekkörében felmerülő igény miatt, valamint harmadik személy kezdeményezésére is átépítheti, a Használatba Vevő pedig ezt tudomásul venni és tűrni köteles.
13.1.2. Amennyiben a Használatba Adó a közös oszlopos hálózat tartószerkezeteinek átépítését bármilyen okból kifolyólag kezdeményezi, akkor a meglévő HB le- és felszerelésének, valamint az ehhez szükséges engedélyezési eljárásnak az összes költségét a Használatba Vevő viseli. A Használatba Vevő köteles ezen költségeket a Használatba Adó erre vonatkozóan kiállított számlája alapján, a számla beérkezésétől számított 30 banki napon belül kiegyenlíteni (abban az esetben, ha az ideiglenes átszerelést Használatba Adó végzi el). A Használatba Vevőnek köteles gondoskodnia a végleges átszerelés saját költségén való elvégzéséről.

13.1.3. A Használatba Vevő továbbá tűrni köteles a Használatba Adó olyan hálózati beavatkozás eredményeként történő átépítéseit és átalakításait is, amelyet a Használatba Adó a villamos energiáról szóló 2007. évi LXXXVI. törvény alapján elosztói engedélyesi tevékenysége keretében végez a felhasználók közcélú hálózatra történő csatlakoztatása, illetve a biztonságos villamosenergia-ellátása érdekében hajt végre.
13.1.4. A Használatba Adó az adott évre tervezett, a HB-t is érintő hálózati rekonstrukciós munkáiról a Használatba Vevőt előzetesen, tárgyév január 31-ig külön kérésre írásban tájékoztatja. A tájékoztató levélben településenként, utcánkénti bontásban közli a tervezett rekonstrukciós munkák pontos helyszínét és várható időpontját. A Használatba Adó és/vagy az által megbízott kivitelező a konkrét munkák kivitelezése előtt köteles egyeztetni a Használatba Vevővel a HB leszerelését és áthelyezését illetően.
13.1.5. Amennyiben a közös oszlopos hálózat tartószerkezeteinek átépítését harmadik személy kezdeményezi – például második vagy harmadik rendszerként létesülő új HB tulajdonosa vagy önkormányzat és/vagy más érdekelt Fél által kezdeményezett hálózat átépítés –, úgy a Szerződő Felek tulajdoni határaiknak megfelelően, külön egyeznek meg a harmadik személlyel az átépítés módjáról, valamint a költségek viseléséről. A Használatba Vevő, mint a meglévő HB tulajdonosa, a hálózati tartószerkezetek átépítését, valamint az új HB létesítését tűrni köteles, annak oszlopsoron történő elhelyezését nem akadályozhatja, létesítéséhez a szükséges és elvárható mértékben együttműködni köteles.

13.2. Használatba Vevő hálózatának átépítése
13.2.1. A Használatba Vevő a KIF és/vagy KÖF hálózat oszlopain elhelyezett HB-re vonatkozó átépítési (korszerűsítési), illetve bővítési igényét minden esetben írásban köteles jelezni a Használatba Adó részére a Műszaki feltételek és eljárásrendben és a jelen Megállapodás 7.3. pontjában leírtaknak megfelelően.
13.2.2. A Szerződő Felek megállapodnak, hogy a Használatba Adó KIF és/vagy KÖF hálózatának tartószerkezetein meglévő HB átépítésekor a Műszaki feltételek és eljárásrend és jelen Megállapodás 7. pontjának létesítésre vonatkozó eljárása alapján járnak el. Az átépítés során létesülő új HB-re az átépítéskor hatályos Műszaki feltételek előírásai érvényesek. 
13.2.3. Meglévő HB átépítésének az a munka minősül, melynek során a Használatba Vevő a Használatba Adó KIF és/vagy KÖF hálózatának tartószerkezetein új HB nyomvonalat nem létesít, csak a meglévő HB vezetékeit, kezelési helyeit, rögzítő szerelvényeit stb. cseréli, korszerűsíti.
13.2.4. Az átépített HB elbontásának végső határideje a készre jelentéstől számított 5 év. Ezt követően a Használatba Adó jogosult a Használatba Vevő költségviselése mellett az átépített hálózatot elbontatni. Az elbontás fentiek szerinti kötelezettsége akkor is fennáll, ha a meglévő és az átépített hálózatok tulajdonosai eltérő jogi személyek és köztük számviteli értelemben kapcsolt vállalkozási vagy bérleti viszony áll fenn.
14. Munkavédelmi előírások, személyi feltételek, oktatás, környezetvédelem
14.1.  A Használatba Vevő, valamint az általa megbízott kivitelező és üzemeltető oszlopon munkát végző munkavállalóira egyaránt vonatkozik, hogy a KIF és/vagy KÖF hálózatok oszlopain a HB létesítésével, átalakításával, vagy bontásával kapcsolatos munkát a „Munkavégzési megállapodás” alapján, üzemeltetésével kapcsolatos munkát az „Üzemeltetési megállapodás” alapján, és csak a Használatba Adóval történő előzetes egyeztetést követően, valamint Műszaki feltételek és eljárásrendben megadott szabályozások és szabványok szerint végezhetnek. 
14.2. A Használatba Vevő, valamint az általa megbízott kivitelező és üzemeltető köteles biztosítani, hogy a KIF és /vagy KÖF hálózat oszlopain munkát végző személyeik a KIF és/vagy KÖF hálózat tartószerkezetein történő munkavégzés tekintetében megfeleljenek a mindenkori hatályos MSZ 1585 szabvány által előírt személyi feltételeknek.
14.3. A KIF és/vagy KÖF hálózat oszlopain a HB üzemeltetését csak olyan személyek végezhetik, akik eleget tesznek a Használatba Adó munkabiztonsági előírásainak. A HB üzemeltetése során betartandó munkavégzési szabályokat, villamos biztonsági követelményeket a Műszaki feltételek és eljárásrend tartalmazza.

14.4. A KIF és/vagy KÖF hálózat oszlopain történő munkavégzés – HB létesítése, üzemeltetése, bontása – szabályait és feltételeit a Műszaki feltételek és eljárásrend határozza meg.
14.5. KIF hálózat esetén a feszültséghez közeli és FAM munkavégzés személyi feltételei a 14.6. pontban tárgyalt alapeset feltételeitől eltérnek, ezért az alapesettől eltérő munkavégzést a Használatba Vevő, valamint az általa megbízott kivitelező és üzemeltető KIF hálózat tartószerkezetein munkát végző személyei csak és kizárólag a szükséges jogosultság megszerzése és a munkavégzés egyéb feltételeinek teljesítése után és birtokában végezhetik. KÖF hálózat oszlopain feszültség alatti munkavégzés (KÖF FAM) és feszültséghez közeli munkavégzés a Használatba Vevő, vagy az általa megbízott kivitelező és üzemeltető oszlopon munkát végző személyei részére nem megengedett.
14.6. A Használatba Vevő, valamint az általa megbízott kivitelező és üzemeltető KIF és/vagy KÖF hálózat oszlopain munkát végző személyeire egyaránt érvényes követelmény, hogy a KIF és/vagy KÖF hálózat tartószerkezetein való munkavégzéskor a munkát legalább két főnek kell végeznie. A hatályos MSZ 1585 szabvány, valamint a létesítésre vonatkozó irányterv szerint egyiküknek legalább kioktatottnak (III. csoportba tartozó személy, akit az általa végzendő munkák villamos veszélyeire és az ezzel kapcsolatos magatartásra bizonyítottan kioktattak). A másikuknak pedig legalább gyengeáramú szakképzettségűnek és kioktatottnak (IV/b. csoportba tartozó személy, akit a munkájával kapcsolatos erősáramú villamos berendezések villamos veszélyeiről és az ezzel kapcsolatos magatartási szabályokról kioktattak és tanfolyami vizsgát tett) kell lennie, és közülük a IV/b csoportba tartozó személyt kell munkavezetőnek kijelölni. A magasban történő munkavégzést a munkavezetőnek a földről kell felügyelnie és irányítania, és szükség esetén végrehajtania a mentést. Ha egyidejűleg több oszlopon folyik munkavégzés, akkor annyi fő munkavezető szükséges, ahányan átlátják a munkaterületet és a mentést végre tudják hajtani.
14.7. A Használatba Vevő, valamint az általa megbízott kivitelező és üzemeltető a hatályos MSZ 1585 szabvány szerinti – az oszlopon történő munkavégzéshez elengedhetetlenül szükséges – kioktatottsági feltétel megszerzéséhez a KIF és/vagy KÖF hálózat oszlopain munkát végző személyeik részére saját költségén biztosítja az oktatást az erre jogosult, a Használatba Adóval szerződésben álló oktatási intézménynél. A Használatba Adó a szerződött oktatási intézmények elérhetőségét kérés esetén a Használatba Vevő és az általa megbízott kivitelező és üzemeltető rendelkezésére bocsátja. Az oktatás kezdeményezése a Használatba Vevő, valamint az általa megbízott kivitelező és üzemeltető kötelessége az oktatási intézménynél. Az oktatáson a munkavállalók jártasságot – a hatályos MSZ 1585 szabvány szerinti kioktatottságot – szereznek a KIF és/vagy KÖF hálózatokkal kapcsolatos munkabiztonsági és tárgyismereti kérdésekben, valamint a KIF és/vagy KÖF hálózatok oszlopain végzendő munkák villamos veszélyeire és az ezzel kapcsolatos magatartásra vonatkozóan. Az oktatásnak erre a feladatra alkalmas – a Használatba Adó által minősített, elméleti és gyakorlati oktatást is biztosító – oktatási intézménynél kell történnie. A sikeres vizsgát tett személyek igazolványt/bizonyítványt kapnak az oktatás sikeres elvégzéséről, amely 1 évre érvényes – évenként meg kell újítani -, és amit a Használatba Adó a teljes működési területén elfogad/elismer.

14.8. A Használatba Vevő, valamint az általa megbízott kivitelező és üzemeltető munkavállalói a KIF és/vagy KÖF hálózat tartószerkezetein történő munkavégzésük során a fényképes igazolványukat kötelesek maguknál tartani, és a Használatba Adó képviselőjének kérésére megmutatni.
14.9. Az igazolvány érvényességének lejárta előtt az éves ismeretfelújító oktatást a Használatba Vevő, valamint az általa megbízott kivitelező és üzemeltető köteles kezdeményezni az oktatási intézménynél. Lejárt érvényességű igazolvánnyal vagy igazolvány nélkül a KIF és/vagy KÖF hálózat tartószerkezetein elhelyezett HB-en munkát végezni tilos!
14.10. A Használatba Vevő, valamint az általa megbízott kivitelező és üzemeltető a kioktatott és érvényes vizsgával rendelkező munkavállalóinak névsorát kérés esetén naprakészen biztosítja a Használatba Adó részére.
14.11. A Használatba Vevő, valamint az általa megbízott kivitelező és üzemeltető munkavállalói a KIF és/vagy KÖF hálózat tartószerkezetein való munkavégzésük során kötelesek betartani a környezetvédelmi előírásokat a Műszaki feltételek és eljárásrendben leírtaknak megfelelően.

14.12. A Használatba Vevőtől és az általa megbízott kivitelezőtől és üzemeltetőtől elvárt szervezeti intézkedések

· Minden üzemeltetési feladat bejelentése a Használatba Adó illetékes áramhálózati üzem kapcsolattartója felé legalább 24 órával a munka megkezdése előtt (munka pontos helyszíne, kezdete és vége, munkavégzők neve).

· Dolgozzon ki saját technológiát a magasban történő munkavégzésre, azt elméletben, gyakorlatban is oktassa.

· Vezessen be és működtessen nyilvántartási rendszert az elvégzett munkákról és az alkalmazott alvállalkozókról, amivel utólag is nyomon követhető, hogy az oszlopon ki, milyen tevékenységet végzett.

· Vezessen be saját munkavédelmi ellenőrzési rendszert a munkák végrehajtása során, ezt és az ellenőrzések jegyzőkönyveit tegye elérhetővé a Használatba Adó részére.

· Vezessen be fegyelmi felelősségre vonási rendszert a munkavégzés során tapasztalt szabálytalanságok kezelésére.

· Minden KIF és/vagy KÖF hálózaton munkát végző személy részesüljön elsősegélynyújtó képzésben, figyelembe véve a hatályos MSZ 1585 erre vonatkozó előírásait.
14.13. A munkavégzés helyszínén mindig álljon rendelkezésre a napi munkautasítás és a munkát végző személyek munkavégzésre jogosító, fényképpel ellátott érvényes igazolványa.
15. A használat jog-díja
15.1. A Használatba Vevő a használatba vett KIF és/vagy KÖF hálózatok nyomvonala és tartószerkezetei használati jogának ellenértékeként a használatba vett KIF és/vagy KÖF hálózatok – az aktuális, legmagasabb sorszámú Területkimutatásban szereplő összesített - mennyiségének megfelelő használati jog-díjat fizet a Használatba Adó részére. A Szerződő Felek a Használatba Vevő által használatba vett KIF és/vagy KÖF hálózatok azonosító adatait az általuk cégszerűen aláírt Területkimutatásban rögzítik és tartják nyilván. 
15.2. A nyomvonal és a tartószerkezetek használatának jog-díja
A Használatba Adó a KIF és/vagy KÖF hálózatok nyomvonalának és tartószerkezeteinek folyamatos használatáért éves használati jog-díjat számláz negyedéves bontásban a Használatba Vevő részére a Használatba Vevő által használatba vett KIF és/vagy KÖF hálózat – jelen Megállapodás Felek által aláírt mindenkor hatályos legmagasabb sorszámú Területkimutatásban összesített - mennyiségének alapján a 15.9. pont szerinti 1. számú táblázat díjtételeinek megfelelően. 
15.3. Használatba Vevő minden jogszerűen kiállított számlát annak kiállításától számított 30 naptári napos fizetési határidővel köteles kiegyenlíti. Használatba Adó késedelmes fizetés esetén a Ptk. szerinti késedelmi kamat felszámítására jogosult.
15.4. Az elkészült közös oszlopos hálózatok esetében a Használatba Vevő, a HB készre jelentését követő hó első napjától az aktuális negyedév utolsó napjáig tartó időszakra előre, egy összegben, időarányosan megállapított használati jog-díjat fizet a Használatba Adó számlája alapján, a létesült közös oszlopos hálózat érintett - a Felek által aláírt aktuális, legmagasabb sorszámú Területkimutatásban szereplő összesített - mennyiségének megfelelően, jelen Megállapodás 15.9. pontjában leírtak szerint. 

15.5. Az ezt követő negyedév első napjától kezdődően a Használatba Vevő – mint a HB tulajdonosa, a Használatba Adó számlája alapján - negyedéves használati jog-díjat fizet a Használatba Adó részére a meglévő közös oszlopos hálózatot érintő, az aktuális Területkimutatásban szereplő összesített mennyiségek alapján – jelen Megállapodás 15.9. pontjában leírtak szerint. Használatba Adó a negyedéves használati jog ellenértékét a vonatkozó negyedév 15. napjáig előre számlázza ki Használatba Vevő részére. Ez alól kivételt képez a tárgyévi első negyedéves számla, melyet Használatba Adó legkésőbb február 15. napjáig állítja ki Használatba Vevő részére. 
15.6. A Használatba Adó által számlázandó használati jog-díj összege egyenlő az éves használati jog-díj adott évre érvényes fajlagos díjtételének és a Használatba Vevő által igénybe vett KIF és/vagy KÖF hálózat - az aktuális Területkimutatásban szereplő - összesített mennyiség szorzatának a számlával érintett időszakra eső, arányosított részével.
15.7. A meglévő Mobil bázisállomás (továbbiakban: MBÁ) használatának díja a 15.4. - 15.6. pontokban leírtaktól annyiban különbözik, hogy a MBÁ éves használati jog-díját a törtéves megbontástól eltekintve, időarányos használati jog-díj esetén a HB készre jelentését követő hó első napjától az aktuális év utolsó napjáig tartó időszakra előre, egy összegben, míg az ezt követő év első napjától kezdődően a Használatba Vevő – mint a HB tulajdonosa – a Használatba Adó számlája alapján éves használati jog-díjat fizet előre, egy összegben a Használatba Adó részére a meglévő közös oszlopos hálózatot érintő, az aktuális Területkimutatásban szereplő összesített mennyiségek alapján – jelen Megállapodás 15.9. pontjában leírtak szerint. 
15.8. A használati jog-díjról kiállított számlák kiegyenlítésének napja az a nap, amelyen a Használatba Adó bankszámláján a díj jóváírásra kerül.
15.9. A használati jog-díj díjtételeinek megállapítása

Használatba Adó – külön tájékoztatás nélkül – egyoldalúan jogosult a tárgyévi díjtételeket a Központi Statisztikai Hivatal által az előző évre hivatalosan közzétett éves fogyasztóiár-index mértékével megnövelni. A fogyasztóiár-index csökkenése, azaz a defláció, nem teremt lehetőséget a díjak csökkentésére. A deflációt követő évben a Használatba Adó az előző évben érvényes fajlagos díjtételeit alkalmazza.
Az ilyen módon megnövelt díjtételek az aktuális év január 1. napjától érvényesek.
A jelen Megállapodás megkötésekor, a 2023. évben érvényes díjtételeket az alábbi, 1. számú táblázat tartalmazza. 
	Díj megnevezése
	2023. évi fajlagos nettó díjtétel
	A díj alkalmazási feltétele

	Éves használati jog-díj I.a)
KIF+HB vagy KÖF+KIF+HB hálózatokra
	3 675,- Ft+Áfa/db/év
	

	Éves használati jog-díj II.a)
KÖF+HB hálózatokra
	18 359,- Ft+Áfa/db/év
	

	Éves használati jog-díj III.

KIF vagy KÖF oszlopon 
elhelyezett egyedi 
hírközlési berendezés
	50 356,- Ft+Áfa/db/év

100 707,- Ft+Áfa/db/év

274 453,- Ft+Áfa/db/év

343 578,- Ft+Áfa/db/év
	Vezeték alatt 15 m föld feletti magasságig

Vezeték felett 15 m föld feletti magasságig

Vezeték alatt 15 m föld feletti magasság felett

Vezeték felett 15 m föld feletti magasság felett


1. számú táblázat
15.10. Amennyiben a Használatba Vevő a meglévő HB átépítése során (technológia-váltás érdekében) az új hálózatát úgy helyezi el az oszlopsoron, hogy az megfelel a Műszaki feltételek és eljárásrendben meghatározott előírásainak, akkor a HB készre jelentését követő 24 hónap leteltével (továbbiakban: Türelmi idő) a Használatba Vevő köteles a meglévő és az új HB után külön használati jog-díjat fizetni a Használatba Adó részére, az igénybe vett KIF és/vagy KÖF hálózat – az aktuális Területkimutatásban szereplő összesített - mennyisége alapján, amíg az átépített HB elbontása meg nem történik. Amennyiben az átépített hálózat készre jelentése jelen Megállapodás hatálybalépését megelőzte, akkor a 24 hónapos Türemli idő a jelen Megállapodás hatálybalépésének időpontjától számítódik feltéve, ha a Felek külön írásban másképp meg nem állapodtak.
15.11. Amennyiben a Használatba Vevő a létesített HB-nek csupán tulajdonosa kíván lenni és üzemeltetetés szempontjából harmadik Felet bíz meg a létesített HB üzemeltetésével – ahol a harmadik Fél a létesített HB használati jog-díjának fizetéséért is felelős, vagyis az üzemeltető Fél egyben a Fizető Fél is –, úgy a létesített HB 2023. év 01. hó 01. napjától kezdődően esedékessé váló használati jog-díjak megfizetéséért a Használatba Vevővel egyetemleges kötelezettséget vállal a Használatba Adóval szemben. A Használatba Vevő kijelenti, hogy az egyetemleges fizetési kötelezettség jogi természetével tisztában van.
15.12. A Használatba Adó kötelezettséget vállal, hogy a 15.11. pontban meghatározott esetben a használati jog-díj számlákat a Fizető Fél nevére és címére állítja ki. A számlázás ügyrendjére ugyanazok a szabályok érvényesek, mint a Használatba Vevő részére kiállítandó számlák esetében.

16. Közös oszlopos hálózat megszüntetése 
16.1. A KIF és/vagy KÖF hálózat oszlopain elhelyezett HB egyes szakaszai műszaki indokok miatt, az érintett Felek, valamint harmadik személy kezdeményezésére eltávolításra kerülhetnek a KIF és/vagy KÖF hálózat tartószerkezeteiről. A Használatba Adó saját érdekkörben felmerülő igény miatt vagy harmadik személy kezdeményezésére igényelheti a közös hálózati tartószerkezetek és az ezeken elhelyezett HB egyes szakaszainak megszüntetését. A Használatba Vevő is dönthet úgy, hogy a HB egyes szakaszait vagy a teljes HB-t megszünteti, pl. gazdasági megfontolásból.

16.2. A Felek előre egyeztetett időpontban, közös helyszíni bejárás során műszaki szemlét tartanak, melyet a Használatba Vevő kezdeményez. A műszaki szemle a Használatba Vevő, a HB bontását végző kivitelező, valamint a Használatba Adó illetékese részvételével történik. A bejárás során a Felek együttesen ellenőrzik a megszűnés által érintett hálózatrészeket, és a bejáráson tapasztaltakat a műszaki szemle jegyzőkönyvben dokumentálják. A Szerződő Felek a bontási munkák elvégzését követően a Területkimutatás módosításával aktualizálják és cégszerű aláírásával kivonják a jelen megállapodás hatálya alól a készre jelentés dátumának figyelembevételével.
16.2.1. A Használatba Vevő előzetesen írásban jelzi szándékát a Használatba Adó illetékes áramhálózati üzeménél, a leszerelendő HB hálózatrészek pontos megnevezésével, a bontással érintett egyedi oszlopok .xls kimutatásának megküldésével és egyeztet a bontási munkákat illetően.
16.2.2. A Használatba Vevő saját költségén gondoskodik a HB valamennyi elemének KIF és/vagy KÖF hálózat tartószerkezeteiről történő eltávolításáról.

16.2.3. A Szerződő Felek a HB bontási munkáinak lebonyolítása és dokumentálása során a jelen megállapodás 7. pontjának létesítésre vonatkozó eljárása alapján és a Műszaki feltételek és eljárásrendben leírtaknak megfelelően járnak el.
16.3. Amennyiben a közös oszlopos hálózat tartószerkezeteinek, és ezzel együtt a HB egyes szakaszainak vagy a teljes HB-nek a megszüntetését a Használatba Adó kezdeményezi, akkor a Használatba Adó és a Használatba Vevő az alábbiak szerint járnak el.

16.3.1. A Használatba Adó előzetesen – a tervezés megkezdése előtt – írásban, tájékoztató levélben jelzi szándékát a Használatba Vevőnek a leszerelendő HB hálózatrészek pontos megnevezésével. A tervezés során a Használatba Adó köteles egyeztetni a Használatba Vevővel a bontási munkákat illetően. A kivitelezés megkezdése előtt legalább 30 naptári nappal a Használatba Adó illetékese és/vagy a Használatba Adó által megbízott kivitelező köteles egyeztetni a Használatba Vevővel a bontási munkák ütemezését és a HB leszerelését illetően.
16.3.2. Amennyiben a HB megszüntetését a Használatba Adó kezdeményezi, abban az esetben is a HB eltávolításának és áthelyezésének teljes költségét a Használatba Vevő viseli.
16.3.3. A Használatba Vevőnek 12 hónap áll rendelkezésére a HB megszüntetésére, mely időszak a Használatba Adó írásbeli tájékoztatása kézhezvételének dátumától kezdődik. Ezen időszak alatt a Használatba Vevő gondoskodik a HB KIF és/vagy KÖF hálózat tartószerkezetein elhelyezett valamennyi elemének eltávolításáról. 
16.3.4. Amennyiben a Használatba Vevő a 12 hónapos időszak alatt a HB eltávolítására vonatkozó kötelezettségének nem tesz eleget, a Használatba Adó – a Használatba Vevő 30 napos póthatáridőről szóló írásbeli felszólításának eredménytelensége esetén – jogosult a HB elemeit eltávolítani oszlopairól, fenntartva a jogot költségei megtérítésére.
16.3.5. A bontással összefüggésben – ideértve a használati jogviszony megszűnését is – a Használatba Vevő a Használatba Adóval szemben semmilyen követelést, igényt, semmilyen jogcímen nem jogosult támasztani. A Felek ügyleti akarata szerint a fenti esetben a használati jogviszony a Használatba Vevő tulajdonában lévő berendezések elbontásának napjával szűnik meg és ezen időpontig jogosult a Használatba Adó használati díjat felszámolni.
16.4. A bontási munkák befejezésekor a Használatba Vevő, vagy az általa megbízott kivitelező készre jelenti a munkát a Használatba Adó részére. Ezt követően a Felek előre egyeztetett időpontban, közös helyszíni bejárás során műszaki szemlét tartanak, melyet a Használatba Adó kezdeményez. 
16.5. A Szerződő Felek a bontási munkák műszaki szemléjét követően a Területkimutatás módosításával aktualizálják és cégszerű aláírásával kivonják az Együttműködési megállapodás hatálya alól a készre jelentés dátumának figyelembevételével.
16.6. A Használatba Adó jogosult a Használatba Vevő előzetes írásbeli értesítését követően a HB-t részben vagy egészben az oszlopairól eltávolítani az alábbi esetekben.
16.6.1. Amennyiben egy adott közös oszlopos hálózat Szerződő Felek által tartandó közös helyszíni műszaki szemléje – üzembe helyezése – nem történt meg, vagy nem minősült megfeleltnek, és a közös oszlopos hálózatrész nincs az Együttműködési megállapodás hatálya alá helyezve, és a Használatba Adó hiányosságok pótlására vonatkozó írásbeli felszólításának a Használatba Vevő a Használatba Adó felszólító levelének kézhezvételétől számított 30 naptári napon belül nem tesz eleget.

16.6.2. Amennyiben a Használatba Vevő a jelen Megállapodás 17.6. pontja szerinti fizetési kötelezettségeinek az írásbeli felszólítás alapján sem tesz eleget.

16.6.3. Amennyiben a Használatba Vevő műszaki szempontból szabálytalanul, nem a vonatkozó szabványoknak és a Műszaki feltételek és eljárásrend előírásainak megfelelően létesíti a HB-t, és az érintett Használatba Adó írásbeli felszólításának kézhezvételét követő 30 naptári napon belül a meghatározott határidőig a szabálytalanságot nem szünteti meg, a HB szabványosítását, átalakítását az előírásoknak megfelelően nem végzi el, vagy a szabálytalanul létesült HB-t nem távolítja el.
17. Együttműködési megállapodás hatálya, megszűnése
17.1. Jelen Megállapodás 2023.01.01-i hatállyal határozatlan időre jön létre.

17.2. A Szerződő Felek a Polgári Törvénykönyvről szóló 2013. évi V. törvény 6:339 §-ban foglaltaktól egyező akarattal eltérve a bérleti szerződés felmondásának, illetve megszűntetésének szabályait az alábbiakban rögzítik.  
17.3. Bármelyik Fél jogosult a használati jogviszonyt egészben, vagy egyes hálózati részek tekintetében részben is 12 hónapos rendes felmondási idő betartásával felmondani külön indokolás nélkül. A Használatba Vevő szerelvényeinek lebontási költsége a Használatba Vevőt terheli.
17.4. A használati jogviszony megszűnik abban az esetben is, ha a Használatba Vevő jogutód nélküli megszüntetésére kerül sor. A Használatba Adó ez esetben a Használatba Vevő által le nem szerelt szerelvényeket, egyéb berendezéseket jogosult a tartószerkezetekről eltávolítani és azokkal, mint uratlanná vált javakkal szabadon rendelkezni. 
17.5. Amennyiben a jelen Együttműködési megállapodásban foglalt műszaki átadás-átvételi eljárás a Használatba Vevőnek érdekkörébe eső okból, a felszerelést követő legkésőbb egy hónapon belül nem valósul meg, úgy az a megállapodás bontó feltételét képezi; mely esetben a Használatba Adó a Használatba Vevő költségére jogosult eltávolítani a hírközlési hálózatot és annak szerelvényeit a tartószerkezetről. A leszerelt egységeket, berendezéseket a Használatba Vevő az erre irányuló írásbeli megkereséstől számított 30 napon belül köteles átvenni.  A szerződés megszűnésével összefüggésben a Használatba Vevő semmilyen jogcímen, semmilyen igényt, követelést nem támaszthat a Használatba Adóval szemben.
17.6. A Felek ügyleti akarata szerint amennyiben a Használatba Vevő a használati jog-díj megfizetésével késedelembe esik, úgy a Használatba Adó a szerződést azonnali hatállyal jogosult felmondani feltéve, hogy a Használatba Vevőt 15 napos határidő kitűzésével a hátralék kifizetésére írásban felszólította és a befizetés e határidő lejártáig sem történt meg. A Használatba Adó jogosult a Használatba Vevő fenti fizetési késedelmének idejére a jelen Megállapodásban rá vonatkozó kötelezettségek teljesítésének felfüggesztésére (különösen, de nem kizárólagosan új elvi engedélyek kiadása, tervjóváhagyás, munkaterület adás, átadás-átvétel). Az Együttműködési megállapodás azonnali hatályú felmondását vonják maguk után a Használatba Vevő jelen megállapodás 18.2.3. pontjában foglaltak fennállása vagy a 18.2.4. pontjában foglalt kötelezettségszegései eredményeként a kötbér maximum elérése is, mely esetben a Használatba Adót előzetes felszólítási kötelezettség nem terheli. A Használatba Adó jogosult továbbá a jelen Megállapodást a jogsértés felszámolására történő felszólításban megszabott határidő eredménytelen leteltét követően azonnali hatállyal felmondani, amennyiben a Használatba Vevő tevékenysége, az általa üzemeltetett illetve felszerelt berendezések az elosztóhálózat üzemét veszélyezteti, balesetveszélyes állapotot idéz elő, továbbá ha a Használatba Vevő a tervezett bejárásokon nem jelenik meg, a jelen megállapodásból fakadó munkavégzési kötelezettségének nem tesz eleget, vagy a jelen Megállapodásban foglaltakat nem tartja be. A használati jogviszonynak azonnali hatályú felmondása folytán történő megszűnése esetében a Használatba Adó a Használatba Vevő költségére jogosult eltávolítani annak szerelvényeit a tartószerkezetről, majd gondoskodik ezek végleges átadásáról.
17.7. A Felek megállapodása szerint amennyiben jogszabályi, vagy hatósági kötelezés folytán a Használatba Adó köteles a használati joggal érintett hálózatát átalakítani, vagy megszűntetni, úgy ebben az esetben a hírközlési hálózat, illetve a Használatba Vevő tulajdonában álló egyéb berendezések leszerelésének és esetleges áthelyezésének költségeit a Használatba Vevő viseli. Amennyiben a Használatba Vevő tulajdonában álló infrastruktúra más hálózati elemre történő áthelyezésére nincs mód, úgy az a jelen Megállapodás bontó feltételét képezi, amellyel összefüggésben a Használatba Vevő semmilyen jogcímen, semmilyen igényt, követelést nem támaszthat a Használatba Adóval szemben.
17.8. A Felek megállapodása szerint, amennyiben harmadik fél kezdeményezésére történik a közös hálózat megszüntetése, akkor a két tulajdonos berendezéseinek átalakítását a harmadik Fél költségviselése mellett kell megvalósítani.
17.9. A Felek kötelesek a szerződés megszűnését követő 15 napon belül egymással teljeskörűen elszámolni. 
17.10. A Használatba Adó jogosult mindaddig a Használatba Vevőtől használati jog-díjat követelni, amíg a HB elbontása meg nem történt. Ez utóbbi rendelkezés arra az esetre is vonatkozik, amikor a HB-en elektronikus hírközlési szolgáltatás nyújtásával a Használatba Vevő felhagyott. 
18. Kötbér
18.1. A Használatba Vevő tudomásul veszi, hogy ha a Használatba Adó KIF és/vagy KÖF hálózatának oszlopain történő munkavégzés során munkavédelmi, munkabiztonsági szabályok megszegését, a munkavégzés személyi, tárgyi feltételeinek hiányát, vagy engedély – a munkavégzéshez szükséges megállapodás – nélküli munkavégzést (továbbiakban: szabálytalan munkavégzés) észlel a Használatba Vevő vagy az általa megbízott kivitelező és üzemeltető részéről, úgy a Használatba Adó szankciót (munkavégzés korlátozása, szerelési felügyelő kirendelése, vagy kötbér kiszabása) alkalmazhat a szabálytalan munkavégzést végző Féllel szemben, függetlenül attól, hogy az a Használatba Vevő, vagy az általa HB létesítési, üzemeltetési vagy bontási munkával megbízott harmadik személy. A Használatba Vevő az általa HB létesítési, üzemeltetési vagy bontási munkával megbízott harmadik személyért úgy felel – ideértve a lehetséges következményeket is –, függetlenül attól, hogy az a kivitelező vagy az üzemeltető, mintha a munkát maga végezné.
18.2. Amennyiben a Használatba Vevő vagy az általa HB létesítési, üzemeltetési vagy bontási munkával megbízott kivitelező, üzemeltető a Használatba Adó KIF és/vagy KÖF hálózatának oszlopain a munkabiztonsági, munkavédelmi előírásokat figyelmen kívül hagyva, szabálytalanul végez HB létesítési, üzemeltetési vagy bontási munkát, akkor a Használatba Adó jogosult a 18.2.1. – 18.2.3. pontokban leírt korlátozásokat alkalmazni, illetve kötbért érvényesíteni a Használatba Vevővel, vagy az általa megbízott, az oszlopon ténylegesen munkát végző harmadik személlyel – kivitelezővel, üzemeltetővel – szemben.

18.2.1. Jelen Megállapodás hatálya alatt első alkalommal történő szabálytalan munkavégzés esetén a Használatba Adó jogosult a munkavégzés helyszínén felfüggeszteni a munkát, és a szabálytalanul munkát végző Felet vagy Feleket írásban figyelmezteti. A szabálytalan munkavégzésről, amennyiben azt nem a Használatba Vevő követi el, a Használatba Adó a Használatba Vevőt közvetlenül, írásban is értesíti. 
18.2.2. Jelen Megállapodás hatálya alatt második alkalommal történő szabálytalan munkavégzés esetén a Használatba Vevő köteles 500.000,-Ft (ötszázezer forint) kötbért fizetni a Használatba Adó részére. A kötbér az annak megfizetésére történő felhívás kézhezvételétől számított 15 naptári napon belül válik esedékessé. Ezen túlmenően a Használatba Adó a Használatba Vevő költségére szerelési felügyeletet írhat elő meghatározott munkákra vonatkozóan, a szabálytalan munkavégzés dátumától számított legfeljebb 1 évre.  
18.2.3. Jelen Megállapodás hatálya alatt harmadik alkalommal történő szabálytalan munkavégzés esetén a Használatba Vevő köteles 1.000.000,-Ft (egymillió forint) kötbért fizetni a Használatba Adó részére. A Használatba Adó a súlyos és sorozatos szerződésszegés miatt minden külön értesítés nélkül, írásban azonnali hatállyal felmondhatja a Használatba Vevővel hatályos Együttműködési megállapodást. A kötbér az annak megfizetésére történő felhívás kézhezvételétől számított 15 naptári napon belül válik esedékessé. A munkavédelmi szabályokat figyelmeztetés ellenére ismételten megsértő, szabálytalanul munkát végző harmadik személy – a Használatba Vevő által HB létesítési, üzemeltetési vagy bontási munkával megbízott kivitelező vagy üzemeltető –, vagy annak munkavállalója a Használatba Adó kezdeményezésére a továbbiakban nem foglalkoztatható a Használatba Adó területén.
18.2.4. A kötbér mértéke a 7.33., 7.41., 7.44., 7.45., 7.53., és a 17.6. pontokban meghatározott esetekben történő szerződésszegés esetenként az Éves használati jog-díj 0,5%-a, de legalább 200.000,-Ft (kétszázezer forint). A kötbér maximuma az Éves használati jog-díj 10%-a. 
18.2.5. Ha a legmagasabb sorszámú Területkimutatáshoz képest a Használatba Vevő által ténylegesen használatba vett KIF és/vagy KÖF hálózat mennyisége változik a Használatba Vevő köteles az adott hónapban létesített HB-t ugyanazon hónap utolsó napjáig bejelenteni a Használatba Adó részére. Használatba Vevő kötelezettséget vállal, hogy kötbért fizet a Használatba Adó részére, amennyiben jelen pontba foglalt változás bejelentési kötelezettségének nem tesz eleget. A kötbér mértéke a be nem jelentett mennyiségére vetített Éves használati jog-díj kétszerese, mindaddig, amíg a változásról a Használatba Adót nem értesíti.

18.3. A Használatba Vevő a 18. pontokban leírt korlátozásokat tudomásul veszi, és kötelezi magát, hogy azokról az általa HB létesítési, üzemeltetési vagy bontási munkával megbízott kivitelezőt, üzemeltetőt is tájékoztatja, valamint vállalja a Használatba Adó által érvényesített kötbér megfizetését a Használatba Adó kötbérértesítője alapján.
19. HB adás-vételével kapcsolatos rendelkezések
19.1. Használatba Vevő a létesített idegen tulajdonú eszközt csak a létesítést megelőző igénybejelentésben meghatározott célra használhatja. Használatba Adó jogosult ellenőrizni az idegen tulajdonú eszköz üzemeltetésének jogszerűségét. A Használatba Vevő a megszerzett használati jogot csak saját tevékenysége során gyakorolhatja, azt harmadik fél részére nem adhatja tovább. Jogosulatlan felhasználás vagy továbbadás a szerződés azonnali hatályú felmondását vonja maga után. A HB tulajdonjogának átruházásához a Használatba Adó írásos hozzájárulása szükséges, melyet a Használatba Adó nem köteles megadni, amennyiben a HB adásvétellel érintett Használatba Vevők bármelyikének a megállapodással összefüggő számlatartozása, vagy jegyzőkönyvben dokumentált hiánypótlása van.
19.2. A Szerződő Felek kötelezettséget vállalnak arra, hogy a jelen Megállapodás által érintett tulajdonuk értékesítéséről egymást írásban értesítik, és erről, valamint cégük megváltozásáról (pl. szervezeti felépítés változása, név-, illetve címváltozás, jogutódlással történő megszűnés stb.) tájékoztatják egymást. A tulajdonosváltás tényét a Használatba Vevő (eladó) és a HB leendő tulajdonosa (vevő) közös írásbeli nyilatkozatban köteles bejelenteni a Használatba Adó illetékes Regionális Központ kapcsolattartójánál, legkésőbb a tulajdonosváltást megelőző 15 naptári nappal korábban. A nyilatkozat az alábbi információkat kell, hogy tartalmazza:
· A tulajdonosváltás által érintett HB pontos megnevezése (település, HB nyilvántartási adatai /km, oszlop darabszám/).

· A tulajdonosváltás időpontja.

· A használati jog-díj fizetésének Felek közötti megegyezés szerinti határideje, ameddig a Használatba Vevő (eladó) fizeti, és amikortól az új HB tulajdonos (vevő) fizeti.
· Nyilatkozat a Használatba Vevő (eladó) részéről, hogy a tulajdonosváltás időpontjáig bezárólag a Használatba Adóval szemben kiegyenlítetlen tartozása nincs.
· A tájékoztatásnak tartalmaznia kell az új hálózattulajdonos megnevezését és elérhetőségét, a tulajdonjog átruházással érintett hálózatot, az utóbbi tekintetében a Használatba Adó által elvárt adattartalmú .xls formájában megadva a ténylegesen érintett tartószerkezeteket. A Használatba Vevő kötelezettséget vállal arra is, hogy a hálózat leendő új tulajdonosát tájékoztatja a Használatba Adóval való Együttműködési megállapodás megkötési kötelezettségéről.
19.3.
A Használatba Vevő a tartószerkezet használati jogviszonyát harmadik személynek sem ingyenesen, sem ellenérték fejében nem adhatja át, gazdasági társaságba a használati jogát nem apportálhatja. A Használatba Vevő jogosult a jelen Megállapodásból származó jogait és kötelezettségeit későbbi időpontban mobil telefon vagy más távközlési hálózatban történő felhasználás céljából harmadik személyre, kizárólag a Használatba Adó előzetes írásos hozzájárulása mellett átruházni. 

19.4.
A MBÁ-t alkotó minden készülék és berendezése a Használatba Vevő tulajdona és a jelen Megállapodás lejártát vagy megszűnését követően is az marad. A MBÁ értékesítése esetén a Használatba Adót jelen megállapodás alapján elővásárlási jog illeti meg. A Használatba Adó, amennyiben élni kíván az elővásárlási jogával, akkor az értékesítésre vonatkozó írásos értesítés kézhezvételét követő 60 napon belül írásban köteles nyilatkozni. A MBÁ-t a Használatba Vevő csak akkor jogosult harmadik személy részére értékesíteni, ha a Használatba Adó erről máskép nem nyilatkozik vagy az elővásárlási jogával nem él. Amennyiben a Használatba Vevő jogosult harmadik személy részére értékesíteni a MBÁ-t, akkor a Használatba Vevő köteles eljárni annak érdekében, hogy a MBÁ új tulajdonosa a tartószerkezet használatára Együttműködési megállapodást kössön a Használatba Adóval, akár szerződés átruházás formájában. A Használatba Vevő és a Használatba Adó közötti hatályos Együttműködési megállapodás akkor tekinthető hatályát vesztettnek, ha az új Együttműködési megállapodás a harmadik személy és a Használatba Adó között létrejön. Amennyiben ezen új Együttműködési megállapodás nem jön létre a tartószerkezet tekintetében, akkor a Használatba Vevő köteles a MBÁ-t – az összes elemével együtt – haladéktalanul eltávolítani a Használatba Adó tartószerkezetéről.

20. Egyéb rendelkezések
20.1. Felek, mint külön-külön önálló Adatkezelők kötelezettséget vállalnak arra, a jelen Szerződés teljesítése során tudomásukra jutott személyes adatok kezelése során, a mindenkor hatályos "a természetes személyeknek a személyes adatok kezelése tekintetében történő védelméről és az ilyen adatok szabad áramlásáról, valamint a 95/46/EK rendelet hatályon kívül helyezéséről (általános adatvédelmi rendelet) szóló az Európai Parlament és a Tanács (EU) 2016/679 rendelete" ("GDPR") alapján és az  "információs önrendelkezési jogról és az információszabadságról szóló 2011. évi CXII. törvény ("Infotv."), valamint a vonatkozó ágazati jogszabályok szerint járnak el.
20.2. A Szerződő Felek kötelezik magukat arra, hogy a jelen Megállapodásban és mellékleteiben foglalt céges, valamint a nyilvántartási adatokra vonatkozó információkat üzleti titokként kezelik, és tudomásul veszik, hogy megsértésük esetén a hatályos jogszabályoknak megfelelő polgári jogi és büntetőjogi következmények alkalmazhatók.
20.3. Amennyiben a Használatba Adóra vonatkozó adatokban – például szervezeti felépítés, kapcsolattartók személye, elérhetőségek stb. – változás következik be, akkor a Használatba Adó erről értesítő levélben tájékoztatja a Használatba Vevőt, mely levél jelen Megállapodáshoz csatolandó és azzal együtt kezelendő.
20.4. A Használatba Vevő vállalja a felelősséget a Használatba Adó erősáramú hálózatában olyan okból okozott károkért, amelyekért a Használatba Vevő a Ptk. szabályai szerint felelős. Az okozott tényleges igazolt közvetlen károkért a Használatba Vevő esetenként legfeljebb 10.000.000 Ft, azaz tízmillió, évente pedig legfeljebb 40.000.000 Ft, azaz negyvenmillió Ft-os értékhatárig felel. Ugyanez vonatkozik a Használatba Adóra, amennyiben bizonyítható, hogy olyan okból, amelyért a Használatba Adó Ptk. szabályai szerint felelős a Használatba Vevőnek kára keletkezett. Sem a Használatba Vevő, sem a Használatba Adó következményi károkért (így különösen az elmaradt haszonért, elmaradt vagyoni előnyért, adatvesztésért, hírnévben okozott kárért és más nem vagyoni és egyéb következményes kárért) nem vállal felelősséget. A fenti felelősségkorlátozás és kizárás nem vonatkozik a szándékos szerződésszegésből eredő vagy az emberi életet, testi épséget vagy egészséget megkárosító károkozásokra.
20.5. A Szerződő Felek megállapodnak abban, hogy amennyiben a HB létesítésének következményeként a Használatba Adóval szemben a KIF és/vagy KÖF villamos vezeték nyomvonala által érintett idegen ingatlanok tulajdonosai a HB miatt utólagos kártalanítási követeléssel lépnének fel, a Használatba Vevő ennek következményeit vállalja.

20.6. A jelen Megállapodás keretében nem szabályozott kérdésekben a magyar jog és a magyar szabványok rendelkezéseit, továbbá a Használatba Adó vonatkozó belső írásos rendelkezéseit kell alkalmazni.

20.7. Jelen Megállapodás mellékletét képezik az alábbi dokumentumok:

· „Területkimutatás” 
· „Műszaki feltételek és eljárásrend” 
· „Igénybejelentő formanyomtatvány” 

· „Helyszíni bejárási szemle - jegyzőkönyv” 

· „Munkavégzési és munkaterület adási megállapodás” 

· „Műszaki átadás-átvételi szemle - jegyzőkönyv” 

· „Üzemeltetési megállapodás” 

· „Térítésmentes Átadás (TMÁ) megállapodás” 

